b"\n_START_ARTICLE_\nCorts de Val\xc3\xa8ncia (1437-1438)\n_START_PARAGRAPH_\nLes Corts de Val\xc3\xa8ncia de 1437-1438, corts generals del regne de Val\xc3\xa8ncia, foren convocades per l'infant Joan, rei de Navarra, com a lloctinent general del regne, el dia 15 de desembre de 1436, a Castellfabib estant, per a reunir-se a Val\xc3\xa8ncia el 15 de gener de 1437, per\xc3\xb2 foren posposades fins al 20 de febrer, dia en qu\xc3\xa8 es van inaugurar a la catedral de Val\xc3\xa8ncia._NEWLINE_Abans d'aquesta convocat\xc3\xb2ria i poc despr\xc3\xa9s de concloure les corts de Monts\xc3\xb3, estant l'infant Joan a Morella, convoca corts per al 4 de juny de 1436, per a celebrar-les a la mateixa Morella, per\xc3\xb2 el termini expira. Torna a convocar-les per al 16 d'agost, per a reunir-les a la ciutat de Val\xc3\xa8ncia, i torna a expirar el termini. La reuni\xc3\xb3 de les corts d'Alcany\xc3\xads, clausurades el 5 d'octubre, i les negociacions de pau amb Castella que es formalitzaren al setembre, impossibiliten que l'infant Joan presid\xc3\xads les corts valencianes abans d'acabat 1436._NEWLINE_En el discurs d'obertura llegit el 21 de febrer, l'infant Joan indica que aquestes corts es convoquen perqu\xc3\xa8 Alfons V d'Arag\xc3\xb3 necessita urgentment fons per a prosseguir les accions a It\xc3\xa0lia, i a canvi es compromet a reformar la just\xc3\xadcia i l'ordre del regne. Els bra\xc3\xa7os, per la seva part, q\xc3\xbcestionen la legitimitat de l'infant per a convocar les corts. En aquesta situaci\xc3\xb3, l'infant Joan prorroga les corts, i sols les torna a convocar per a jurar el furs, moment en qu\xc3\xa8 els bra\xc3\xa7os, tot i mantenir la protesta d'il\xc2\xb7legalitat, accepten continuar l'assemblea atenent l'abs\xc3\xa8ncia del rei._NEWLINE_El 24 d'abril es nomenen els tractadors, tant de la part reial com dels bra\xc3\xa7os, de la comissi\xc3\xb3 encarregada de revisar el greuges. Els dies 13 de maig i 1 de juny els bra\xc3\xa7os presenten els seus quaderns de greuges, per\xc3\xb2 una disputa interna en el bra\xc3\xa7 militar paralitza la revisi\xc3\xb3, fins al 14 de juny, quan pressionats pels representants reials, de forma un\xc3\xa0nime, permeten la revisi\xc3\xb3. En la sessi\xc3\xb3 de 8 de juliol, els bra\xc3\xa7os nomenen els membres de la comissi\xc3\xb3 de greuges, que junt a la representaci\xc3\xb3 reial, comencen a tractar cada un dels greuges que abans havien estat admesos._NEWLINE_El 20 d'agost de 1437, les corts accepten avan\xc3\xa7ar una ajuda, en forma de pr\xc3\xa9stec, de 30.000 florins, a condici\xc3\xb3 que l'infant resolgui un greuge relatiu a les inquisicions dels oficials (que es far\xc3\xa0 efectiu el 20 de setembre), es comprometi a continuar l'assemblea fins a la provisi\xc3\xb3 dels greuges i no admeti altres peticions._NEWLINE_El 7 de gener de 1438 arriba una comissi\xc3\xb3 enviada pel rei demanat que es tract\xc3\xa9s primer el donatiu, per la seva urg\xc3\xa8ncia, i despr\xc3\xa9s el greuges. Aix\xc3\xad es fa el 6 de juny, quan \xc3\xa9s aprovat un donatiu de 106.000 florins, a condici\xc3\xb3 que la provisi\xc3\xb3 de greuges es faci en tres mesos._NEWLINE_Aquestes corts van cloure l'11 d'agost de 1438, per\xc3\xb2 tant la comissi\xc3\xb3 dels greuges com l'encarregada de la \xe2\x80\x9creparaci\xc3\xb3 e redre\xc3\xa7ament del dit general e encara de la quema\xe2\x80\x9d, creada en les darreres sessions de les corts, continuen actives un temps m\xc3\xa9s. Una conseq\xc3\xbc\xc3\xa8ncia dels treballs de la comissi\xc3\xb3 que tracta la reforma de la Diputaci\xc3\xb3 del General s\xc3\xb3n les Ordinacions de la Diputaci\xc3\xb3 de 1439 sobre millores en les eleccions dels oficials._NEWLINE_En aquestes corts no s'aproven nous furs, per\xc3\xb2 la resoluci\xc3\xb3 dels greuges permet apreciar un refor\xc3\xa7ament del bra\xc3\xa7 militar, amb una s\xc3\xa8rie de mesures molt beneficioses: llic\xc3\xa8ncia per a recaptar cises, nous privilegis d'immunitat, franqu\xc3\xadcies, exempci\xc3\xb3 d'imposts, perm\xc3\xads per alienar llocs del patrimoni reial i ocupacions en serveis militars."